Video en foto's: Verreweg die beste 4x4 | Maroela Media
Die vorige Ford Ranger was nie my gunsteling-bakkie nie.
Die ratkas se verhoudings was vir my uit en het die hele ervaring vir my bederf. Onlangs het Ford hul nuwe Ranger gewys met 'n enkel of tweelingturbo 2,0 viersilinderdiesel. Die nuwe Ranger het ook 'n tienspoed ratkas en die resultate is puik. Die Ranger 2.0SiT 4×4 outo teen R574 000 is 'n ware winskoop in my oë.
Toe hoor ons van die Raptor wat hier in Suid-Afrika gebou gaan word. Daar is R3 miljard belê om die Silverton-aanleg aan te pas sodat die Raptor in die lyn kan pas. Ek hoor nou al die argumente dat dit net 'n Ranger is met bietjie vering en plastiek grimering … dit kan nie verder van die waarheid wees nie.
Die Ranger Raptor is 'n perd van 'n heel ander kleur. Die agterste vering is kronkelvere geleen by die Everest. Die kronkelveertorings waarin die vere pas is geskuif van binne die leerraam na buite – dit gee beter artikulasie. Die Raptor het 2,5" Fox-skokbrekers wat Ford duisende ure aan spandeer het om net reg te kalibreer – en die eindproduk is uiters puik. Om hantering en 4×4-vernuf nóg te verbeter het Ford 'n Watts Link op die agterste dryfas geïnstalleer om horisontale beweging op die dryfas te elimineer. Daar is swaardiensremme ook; dubbelsuierremknypers om die hele kaboedel te stop. Daar is 'n 2,3 mm stampplaat onder die enjin en swaardiens sleephakke voor en agter.
Ford het met BF Goodrich hande gevat en 'n band pasgemaak vir die Raptor.
Daar het 12 Raptors vir drie dae drie verskillende take aangedurf. Eintlik vier op die eerste dag, maar dís gekanselleer om veiligheidsredes. Die eerste taak was om die Raptor in sy Baja-rymodus te drift om 'n baan wat uitgemerk is op die soutpan. Reg – so die Raptor kan drift. Die tweede taak was om die duinroete te ry by Goerapan. Met die kwik by 35 grade en sagte duinsand kan ek sê kombinasie van die Raptor se bande en vering maak kinderspeletjies van duine. Ons het net een keer vasgesit heel bo by redelike tawwe duin. Met vastrapplate is ons in 'n japtrap uit.
Die derde uitdaging was een wat so 'n bietjie met my kop gesmokkel het. By die meeste bekendstellings word die media mooi gevra om versigtig te wees en enige skade te probeer vermy. Nie Ford dié keer nie. Ons het 'n tydren tipe baan gery. Dit is Ford wat sê – ja, Brendon – vat ons splinternuwe R790 000 bakkie, en ry hom so vinnig as wat jy kan om 'n baan. Oukei. Toe hulle ons die roete wys – kon my oë nie glo wat ek sien nie.
Hier is 'n redelike sprong reg voor ons. Ons slaat hom seker teen so 120 km/h … soveel só dat my rygenoot se water skoon uit die bekerhouer spring. Nie 100 m verder nie is 'n 120 grade links draai … ons doen nog 120 km/h. My kop sê – daar is geen manier nie. Nietemin – ons is 'n paar keer om die baan, kloks- en antikloksgewys. Toe kom Gareth … Ford se "nie so mak" renjaer. Om 100 m van 'n draai teen 140 km/h op die remme te klim en die draai te maak, sonder om vir 'n week lank te rol is uiters indrukwekkend.
Daar is geen, maar geen ander standaard bakkie wat dié tipe straf kan hanteer sonder om óf te breek óf 'n verskriklike ongeluk te veroorsaak nie. Die enigste skade was een pap wiel op dag een … dis dit. Ek is regtig jammer as ek bietjie oorgretig klink – maar dan en wan kom daar 'n voertuig wat die hele segment op sy kop draai … die Ford Ranger Raptor is presies daai voertuig. As jy van 4×4 hou … en 4×4-reistogte deur Suider-Afrika, Namibië, Mosambiek en dies meer, kan ek aan geen ander voertuig dink wat so bekwaam dog gemaklik gaan wees nie soos die Raptor.
Die Raptor word deur Ford se nuwe 2.0BiT viersilindertweelingturbodieselenjin aangedryf deur die selfde tienspoed outokas as wat in die Ranger te vinde is. Die enjin bied 157 kW en 500 Nm. Daar is laestrek vir die stadiger 4×4-hindernisse en ses rymodusse. Gewoon, Sport, Gras/ Grond/ Sneeu, Modder/ Sand, Klip en Baja … die Baja-modus trek die stabiliteitsbeheer genoeg terug sodat 'n mens met die Raptor kan mal gaan waar daar spasie is, sy stert mooi laat uitswaai sonder dat dinge te ver gaan. Die Raptor is elektronies beperk tot 178 km/h weens die bande se spoedbeperking. Nie dat 180 km/h enigsins 'n beperking is in 'n reusedubbelkajuit nie.
So … is daar enige probleme? Hier waar ek nou sit – nee. Die spesifikasievlak is hemelhoog. Ek verkies die Raptor se meters bó dié op die Ranger. Die navigasie het Tracks4Africa se kaarte reeds as standaard gelaai. Die trappies is soliede ystereenhede wat direk aan die leerraam gemonteer is – so dit sal as rotsglystawe kan dien. Die grondvryhoote is 50 mm hoër as op Ranger met 281 mm.
As ek nou heeltemal gek is en iets móét vind, wil ek in die volgende weergawe 'n wilde enjin sien. Nou dat ek weet wat die onderstel kan hanteer soek ek 'n Raptor RS met Amerika se V6 EcoBoost enjin…. Tot dán – dié een … in blou, asseblief.
Ford Ranger Raptor 2.0 BiT 10 spd outo 157 kW/ 500 Nm 8.3 ℓ/ 100 km R786 400
Die Raptor word gedek deur Ford se 4 jaar/ 120 000 km waarborg en 6 jaar/ 90 000 km diensplan.
Ons sal weer tyd met die Raptor deurbring en hom dán teen sy mededingers vergelyk.
Dis baie intesant om te lees. Dis seker nie lank voor ñ dubbel-kajuit ñ miljoen Rand kos nie. Ek het in 2004 my eerste een nuut gekoop @R240k 2014 was dit reeds dubbel die prys. Dit bly ñ steeds my gunsteling voertuie om te ry en moet sê ek ook oor die draad begin kyk na iets anders as Toyota omdat hulle politiek by ñ handelsnaam intrêk.
Die Amerikaners het 'n gesegde wat lui: 'There is only one thing better than cubic inches, …more cubic inches!' Sela.
Brandon, ek verstaan jou entoesiasme, maar kom ons kyk hoe lyk hy na 100,000km, nuwe goed is nie veronderstel om te breek nie.
My naam is op die waglys en ek kan nie wag nie! (Ja, dis vrek duur vir 'n bakkie, maar teen 'n Land Cruiser Prado is hy baie mededinged geprys…)
Dit sal interessant wees om te sien of die rebelle van Niger, Soedan en Tsjad hulle Cruisers vir die Raptor gaan verruil.
Indien nie, sou ek sê die Cruiser is nog steeds die taaiste bakkie, alhoewel nie die gemaklikste, ligste op brandstof of vinnigste nie.
Nou moet Ford net 'n tydren weergawe vir die Woolridge broers beskikbaar stel.Dit sal interessant wees!